b"\n_START_ARTICLE_\nPape\xc5\xbe Benedikt XI.\n_START_SECTION_\nMladost\n_START_PARAGRAPH_\nNikolaj Boccasini se je rodil v Trevisu v Bene\xc4\x8diji 1240. _NEWLINE_O\xc4\x8detu je bilo ime Boccassio, materi pa Bernarda. Bila sta revnega rodu; o\xc4\x8de je bil pisar, mati pa perica pri grofih na Col San Martino. Pri \xc5\xa1estih letih je ostal sirota brez o\xc4\x8deta. Na pomo\xc4\x8d mu je prisko\xc4\x8dil stric po o\xc4\x8detu Boccasino, ki je bil \xc5\xbeupnik pri Svetem Andreju v Trevisu; on je vedo\xc5\xbeeljnega de\xc4\x8dka tudi prvi pou\xc4\x8deval. Po njem je dobil tudi priimek Boccasini._NEWLINE__NEWLINE_O mladosti imamo prvo zanesljivo pri\xc4\x8devanje v oporoki dominikanskega novinca v Bologni, Castellana iz Col San Martina, ki je 2. oktobra 1256 zapustil vsoto 25 bene\xc5\xa1kih liber v korist Nikolaju pod pogojem, da se odlo\xc4\x8di za vstop v red. Nekaj mesecev pozneje je njegov redovni\xc5\xa1ki poklic popolnoma dozorel: 1257 so ga sprejeli v dominikanski zavod v Trevisu. Glede \xc5\xa1tudijev ni veliko podatkov: po nekaerih poznej\xc5\xa1ih virih je \xc5\xa1tudiral logiko v Milanu od 1262 do 1268; pozneje je postal \xc2\xbblektor\xc2\xab\xc2\xa0- profesor, najverjetneje teologije, v razli\xc4\x8dnih samostanih, gotovo pa v Benetkah.\n_START_SECTION_\nCerkvena kariera\n_START_PARAGRAPH_\nPo \xc5\xa1tirinajstih letih \xc5\xa1tudijev je postal \xc2\xbblector\xc2\xab\xc2\xa0(master) ter predavatelj teologije na ve\xc4\x8d vseu\xc4\x8dili\xc5\xa1\xc4\x8dih \xc5\xa1irom Evrope. Odlikoval se je v izobra\xc5\xbeenosti in pobo\xc5\xbenosti ter postal prior, provincial in od 1296 do 1298 mojster reda bratov pridigarjev (dominikancev). _NEWLINE__NEWLINE_V tistem \xc4\x8dasu je nasprotovanje zoper Bonifacija VIII. prihajalo vedno bolj do izraza. Novi vrhovni predstojnik \xe2\x80\x93 mojster \xe2\x80\x93 je svojim podlo\xc5\xbenikom strogo prepovedal, da bi na kakr\xc5\xa1enkoli na\xc4\x8din izra\xc5\xbeali naklonjenost do pape\xc5\xbeevih nasprotnikov; poleg tega je branil v svojih govorih zakonitost njegove izvolitve. Ta Nikolajeva zvestoba je dr\xc5\xbeala do konca in ni ostala skrita Bonifacijevim o\xc4\x8dem; ve\xc4\x8dkrat mu je izra\xc5\xbeal svojo naklonjenost in zaupanje. Ni\xc4\x8d \xc4\x8dudnega: Nikolaj se je namre\xc4\x8d odlikoval po krotkosti in resnosti, veselosti in poni\xc5\xbenosti. Skupaj z dvema kardinaloma je Nikolaj sestavlal pomembno odposlanstvo, ki je doseglo premirje med vojskujo\xc4\x8dima se stranema: Anglijo \xe2\x80\x93 kraljem Edvardom in Francijo \xe2\x80\x93 kraljem Filipom. _NEWLINE__NEWLINE_4. decembra 1298 je Boccasinija pape\xc5\xbe povzdignil v kardinala pri Santa Sabina all'Aventino; nato je 1300 postal kardinal-\xc5\xa1kof v Ostiji in Veletriju ter dekan kardinalskega zbora. _NEWLINE__NEWLINE_Ker je bila Ogrska v tistem \xc4\x8dasu na robu dr\xc5\xbeavljanske vojne, ga je pape\xc5\xbe poslal kot odposlanca a latere, da bi posredoval za mirno re\xc5\xa1itev spora. Ko se je vrnil v Rim, se je hud spor med pape\xc5\xbeem in Filipom dosegel vrhunec. Ko so pape\xc5\xbeevi sovra\xc5\xbeniki 7. septembra 1303 zasedli pape\xc5\xa1ko pala\xc4\x8do v Anagniju, sta ob strani pogumnemu pontifiku od vseh prelatov ostala le dva kardinala: ostijski in sabinski \xc5\xa1kof, da bi ga branila pred nasiljem Viljema Nogareta in Sciarra Colonna.\n_START_SECTION_\nPape\xc5\xbe\n_START_PARAGRAPH_\nMesec dni po napadu je pape\xc5\xbe Bonifacij VIII. dobil visoko vro\xc4\x8dino; nekateri viri menijo, da so ga sovra\xc5\xbeniki zastrupili \xe2\x80\x93 in je umrl. Nikolaj ga je mu je stal ob strani v \xc4\x8dasu napada in ga spremljal v Rim, kjer je skrbel zanj vse do smrti. _NEWLINE__NEWLINE_Po devetdnevju  - ki je bilo potrebno po pape\xc5\xbeevi smrti v skladu s konstitucijo Gregorja X. \xc2\xbbUbi periculum\xc2\xab\xc2\xa0iz 1274 so kardinali 22. oktobra 1303 \xc5\xbee pri prvem glasovanju v Vatikanu enoglasno izvolili Boccasinija za pape\xc5\xbea z imenom Benedikt XI. Ime si je izvolil v znamenje hvale\xc5\xbenosti do svojega dobrotnika in predhodnika Bonifacija, ki se je prej imenoval Benedetto (=Benedikt) Caetani. Posve\xc4\x8den in kronan je bil 27. oktobra v Vatikanu v navzo\xc4\x8dnosti kralja Karla II.  _NEWLINE_Pripovedujejo, da ga je po izvolitvi \xc5\xbeelela obiskati tudi njegova mati. V preprosti obleki slu\xc5\xbekinje jo je bilo sram obiskati sina-pape\xc5\xbea, zato si je pri imenitnih rimskih gospeh na njihov nasvet sposodila svilene obleke. Ko jo je zagledal sin, sedaj pape\xc5\xbe Benedikt, je dejal: \xc2\xbbTo ni moja mati \xe2\x80\x93 ona je vendarle preprosta perica\xc2\xab. Mater je to prizadelo, toda razumela je nauk. Vrnila je sposojene obleke in se prikazala v svoji revni in preprosti obleki ter pri\xc5\xa1la zopet na obisk: \xc2\xbbTo pa je moja mati!\xc2\xab\xc2\xa0je dobrovoljno vzkliknil pape\xc5\xbe, ji stopil naproti in jo obsul z vsem \xc4\x8dastmi, ki so ji pripadale \xe2\x80\x93 seveda jo je re\xc5\xa1il tudi rev\xc5\xa1\xc4\x8dine, s katero se je dotlej otepala. _NEWLINE_ _NEWLINE_Kot prvo nalogo si je zadal obnovitev miru s francoskim dvorom. Takoj po njegovi izvolitvi je Filip poslal tri odposlance k pape\xc5\xbeu, ki so nosili kraljevo pismo z vo\xc5\xa1\xc4\x8dili. Kralj je v njem izra\xc5\xbeal svojo poslu\xc5\xa1nost in spo\xc5\xa1tovanje, ter je priporo\xc4\x8dil pape\xc5\xbeevi naklonjenosti kraljestvo in Cerkev v Franciji. Benedikt je menil, da je treba odpu\xc5\xa1\xc4\x8dati in delati za povrnitev miru, zato je Filipa in njegove podlo\xc5\xbenike odvezal od vseh cerkvenih kazni, s katerimi jih je obte\xc5\xbeil njegov prednik \xe2\x80\x93 ne da bi kralj za to prosil. Tudi oba kardinala Colonna je odvezal vseh cenzur, toda ni jima vrnil niti polo\xc5\xbeaja niti premo\xc5\xbeenja, da ga ne bi zlorabila. To blagonaklonjenost je Benedikt izkazoval vztrajno, ne da bi dal kakorkoli omade\xc5\xbeevati spomin na svojega strogega prednika.\n_START_SECTION_\nDela\n_START_PARAGRAPH_\nIz Perugie so potekla najpomembnej\xc5\xa1a dejanja Benedikta XI., ki jih vsebujeta dve pravyaprav nasprotujo\xc4\x8di si buli: prva maja, druga pa junija 1304. S prvo je napravil dejanje skrajne slabosti, ko je odvezal Filipa Lepega in njegove ministre od izob\xc4\x8denja, v katero so zapadli, ker so zlostavljali tiste prelate, ki so od\xc5\xa1li v Rim na sinodo ali po\xc5\xa1iljali Svetemu sede\xc5\xbeu zakonite denarne prispevke; z drugo pa je pokazal energijo, za katero ne bi verjeli, da je je zmo\xc5\xbeen. _NEWLINE_V prvi buli je bil poln odpu\xc5\xa1\xc4\x8danja, in je torej omilil ali odpravil cerkvene kazni, razveljavil pa Bonifacijevo bulo \xc2\xbbClericos laicos\xc2\xab. V drugi buli pa ni imel milosti za napadalce na predhodnika in je potrdil izob\xc4\x8denje Nogareta, Sciarra Colonna in njunih poslu\xc5\xa1nikov, ter jim ukazal, da se morajo pojaviti pred cerkvenim sodi\xc5\xa1\xc4\x8dem. V ta namen je izdal 7. junija 1304 bulo Flagitiosum scelus, s katero je zelo ostro obsodil neposredne udele\xc5\xbeence napada na pape\xc5\xbea Bonifacija VIII. Nad mestom Anagni je izrekel interdikt , ki je povzro\xc4\x8dil, da je mesto hitro propadalo in opustelo. Obsodil je 15 izvr\xc5\xa1evalcev sramotnega dejanja in jih izob\xc4\x8dil, ter ukazal vrnitev cerkvenega zaklada, ki so ga pri napadu na Anagni naropali; ni niti sedaj obsodil njihovega o\xc4\x8ditnega nalogodajalca, kralja Filipa. _NEWLINE_  _NEWLINE_Obsojenci se niso pojavili pred rimsko roto, ampak kazno je, da je postalo to pogumno dejanje usodno za samega pape\xc5\xbea. Mesec dni za tem je namre\xc4\x8d \xc5\xa1e sorazmerno mlad nenadoma umrl, ko je jedel sve\xc5\xbee fige, komaj po tri\xc4\x8detrletju vladanja, in sicer v Perugii, kamor se je v za\xc4\x8detku 1304 umaknil izgovarjajo\xc4\x8d se na nezdrav zrak, v resnici pa zaradi stalnih rimskih zdrah. _NEWLINE_Pape\xc5\xbe je napisal Komentar k Evan\xc4\x91elju po Mateju, Psalmom, Jobovi knjigi in Razodetju. Zanj, za njegovega sodobnika sv. Toma\xc5\xbea Akvinskega, ter druge dominikanske je teologija \xc2\xbbznanost, ki brani na\xc4\x8dela vere zoper tiste, ki jih zanikajo in ki jih sku\xc5\xa1a doumeti ter napraviti ustrezne \xc5\xbeivljenjske sklepe\xc2\xab\xc2\xa0(Lagrange)."